LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽALIOJO DIPLOMO

2003 m. lapkričio 28 d. Nr. 3D-508

Vilnius

Siekdamas tobulinti žemdirbių švietimo, mokymo ir konsultavimo sistemą:

1. Tvirtinu pridedamus:

1.1. Žaliojo diplomo išdavimo taisykles.

1.2. Žaliojo diplomo formą.

2. Pavedu Darbo ekonomikos ir mokymo metodikos tarnybai:

2.1. iki 2004 m. sausio 31 d. kartu su Žemės ūkio rūmais parengti Atestavimo Žaliajam diplomui įgyti taisyklių projektą;

2.2. mokymo įstaigų teikimu patvirtinti atestavimo komisijų Žaliajam diplomui įgyti sudėtis;

2.3. parengti Žaliojo diplomo blankus, tvarkyti jų apskaitą ir ūkininkų, turinčių Žaliąjį diplomą, sąvadą.

ŽEMĖS ŪKIO Ministras	Jeronimas Kraujelis

SUDERINTA	SUDERINTA
Lietuvos Respublikos	Lietuvos Respublikos
švietimo ir mokslo ministerijos	žemės ūkio rūmų
2003-11-27 raštas	2003-11-18 raštas
Nr. 22-02-R-10613	Nr. 01-07-732

PATVIRTINTA

Lietuvos Respublikos žemės ūkio ministro

2003 lapkričio 28 d. įsakymu Nr. 3D-508

ŽALIOJO DIPLOMO IŠDAVIMO TAISYKLĖS

1. Šios taisyklės reglamentuoja Žaliojo diplomo išdavimo tvarką.

2. Šios taisyklės parengtos vadovaujantis Lietuvos Respublikos neformaliojo suaugusiųjų švietimo įstatymu (Žin, 1998, Nr. 66-1909) ir Ūkininkų tęstinio profesinio mokymo tvarka, patvirtinta Lietuvos Respublikos žemės ūkio ministro 2001 m. kovo 27 d. įsakymu Nr. 77 (Žin.,2001, Nr. 31-1047).

3. Šiose taisyklėse vartojamos sąvokos:

Žemdirbių neformaliojo tęstinio profesinio mokymo programa – nuoseklus ir struktūrizuotas teorinių ir praktinių mokymo elementų aprašymas, užtikrinantis konkrečių profesinių žinių įgijimą.

Žaliasis diplomas – dokumentas, liudijantis tinkamą ūkininko profesinį pasirengimą ir kvalifikaciją bei suteikiantis galimybę dalyvauti žemės ūkio srities švietimo ir profesinio praktinio mokymo programose.

4. Teisę įgyti Žaliąjį diplomą turi ūkininkai:

4.1. turintys aukštąjį žemės ūkio išsilavinimą arba aukštesnįjį (specialųjį vidurinį) žemės ūkio išsilavinimą ir baigę ne mažiau kaip 160 val. mokymo kursą pagal žemdirbių neformaliojo tęstinio profesinio mokymo programas arba turintys ne mažesnį kaip aukštesnįjį (specialųjį vidurinį) ne žemės ūkio išsilavinimą ir baigę ne mažiau kaip 320 val. mokymo kursą pagal žemdirbių neformaliojo tęstinio profesinio mokymo programas.

5. Žaliąjį diplomą galima įgyti regioniniuose žemdirbių tęstinio profesinio mokymo centruose (toliau – mokymo įstaiga), patvirtintuose Lietuvos Respublikos žemės ūkio ministro 2001 m. liepos 31 d. įsakymu Nr. 268 „Dėl institucijų, kurių bazėse steigiami regioniniai žemdirbių tęstinio profesinio mokymo centrai (skyriai)“, išskyrus Lietuvos žemės ūkio konsultavimo tarnybą ir UAB Žemės ūkio kooperacijos ir verslo mokymo centrą.

6. Ūkininko atitikimą Žaliojo diplomo reikalavimus vertina atestavimo komisija Žaliajam diplomui įgyti (toliau – atestavimo komisija), sudaryta iš Žemės ūkio ministerijos ar jos pavaldžių įstaigų, Žemės ūkio rūmų, Lietuvos žemės ūkio konsultavimo tarnybos, mokymo įstaigų ir savivaldybių atstovų. Atestavimo komisijas mokymo įstaigos teikimu tvirtina Darbo ekonomikos ir mokymo metodikos tarnyba.

7. Atestavimo komisijos darbo išlaidos apmokamos iš Lietuvos Respublikos biudžeto asignavimų, skirtų Žemės ūkio ministerijai paramai žemdirbiams teikiant mokymo ir konsultavimo paslaugas, ir kitų šaltinių.

8. Ūkininkai, siekiantys įsigyti Žaliąjį diplomą, mokymo įstaigoms pateikia (registruotu paštu ar tiesiogiai):

8.1. rašytinį prašymą dėl Žaliojo diplomo išdavimo;

8.2. asmens tapatybę liudijančio dokumento kopiją;

8.3. Ūkininko ūkio įregistravimo pažymėjimo dokumento kopiją;

8.4. išsimokslinimą liudijančio dokumento (diplomo ir kvalifikacijos tobulinimo pažymėjimo) kopiją.

9. Šių taisyklių 8 punkte nurodytos dokumentų kopijos turi būti patvirtintos teisės aktų nustatyta tvarka.

10. Mokymo įstaiga, gavusi prašymą ir būtinus šių taisyklių 8 punkte nurodytus dokumentus, juos užregistruoja, per 10 darbo dienų nuo dokumentų gavimo įvertina pareiškėjo profesinį atitikimą šių taisyklių nustatytus reikalavimus, pagal Atestavimo Žaliajam diplomui įgyti taisykles organizuoja atestacinių komisijų darbą ir atsižvelgusi į komisijos raštišką protokolinį sprendimą:

10.1. išduoda Žaliąjį diplomą;

10.2. neišduoda Žaliojo diplomo, raštu informuodama pareiškėją apie atsisakymo motyvus.

11. Žaliasis diplomas išduodamas asmeniškai pareiškėjui.

12. Ginčytinus klausimus sprendžia žemės ūkio ministro įsakymu patvirtinta apeliacinė komisija.

______________

Forma patvirtinta Lietuvos Respublikos žemės

ūkio ministro 2003 m. lapkričio 28 d. įsakymu

Nr. 3D-508

LIETUVOS RESPUBLIKOS

ŽEMĖS ŪKIO MINISTERIJA

ŽALIASIS DIPLOMAS

ŽD Nr. 0000000

200 m.................... d.

(vardas ir pavardė)

(asmens kodas)

(mokymo įstaigos pavadinimas, kodas)

Atestavimo komisijos 200 m........................ d. sprendimu (200 m................... d. protokolas Nr........) suteiktas Žaliasis diplomas.

Atestavimo komisijos

pirmininkas	(parašas)	(vardas ir pavardė)

(mokymo įstaigos	(parašas)	(vardas ir pavardė)

vadovo pareigos)

A. V.

______________